พม. ส่งคนพิการพร้อมครอบครัว ชุมชนคนไร้เสียง หายป่วยโควิด-19 กลับบ้านได้
นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ  เปิดเผยว่า จากกรณีที่มีคนพิการทางการได้ยินหรือสื่อความหมาย (คนหูหนวก) ในชุมชนคนไร้เสียงพระราม 9 มีความเสี่ยงติดเชื้อโควิด-19 ทั้งนี้ กรมส่งเสริมและพัฒนาคุณภาพชีวิตคนพิการ  ได้ตรวจสอบและคัดกรองคนพิการที่เสี่ยงติดเชื้อโควิด-19 จำนวน 57 ราย เพื่อเข้ารับการตรวจหาเชื้อโควิด-19 เชิงรุก (SWAB) ที่สถาบันสิรินธรเพื่อการฟื้นฟูสมรรถภาพทางการแพทย์แห่งชาติผลการตรวจพบว่า มีคนพิการติดเชื้อโควิด- 19 จำนวน 14 ราย และกลุ่มเปราะบาง จำนวน 5 ราย  โดยหลังจากนั้นกระทรวง พม. พก. ได้นำคนพิการไปที่โรงพยาบาลสนามบ้านวิทยาศาสตร์สิรินธรฯ เพื่อคนพิการ จังหวัดปทุมธานี เพื่อเข้ารับการรักษาพยาบาลเป็นที่เรียบร้อยแล้วล่าสุด หลังเข้ารับการรักษาพยาบาลที่โรงพยาบาลสนามบ้านวิทยาศาสตร์สิรินธรเพื่อคนพิการ คนพิการทางการได้ยินหรือสื่อความหมาย ในชุมชนคนไร้เสียงพระราม 9 รวมทั้งสิ้น 19 ราย (แบ่งเป็นคนพิการ จำนวน 14 ราย และกลุ่มเปราะบาง จำนวน 5 ราย) โดยได้หายเป็นปกติแล้วและสามารถกลับบ้านได้ 17 ราย แต่ยังคงมีคนพิการจำนวน 2 ราย ที่อยู่ระหว่างเข้ารับการรักษาตัวที่โรงพยาบาลสนามฯ ดังกล่าวพก. ได้มอบเครื่องอุปโภคบริโภค พร้อมให้กำลังใจผู้ป่วย ซึ่งเป็นไปตามบทบาทภารกิจการให้ความช่วยเหลือด้านสิทธิและสวัสดิการในระหว่างที่คนพิการและครอบครัว พักรักษาตัวอยู่ในโรงพยาบาลสนามฯ รวมถึงดำเนินการติดตามผลการรักษา ภายหลังที่หายจากอาการป่วยและปลอดเชื้อ COVID-19 โดย กระทรวง พม. ได้สนับสนุนรถตู้1300 ศูนย์ช่วยเหลือสังคม เพื่อรับ-ส่ง คนพิการให้เดินทางกลับโดยสวัสดิภาพ